Diari Oficial de la Generalitat Valenciana


Sumari del DOGV 4384, del 22-11-2002 (2002/12797)

DECRET 182/2002, de 19 de novembre, del Govern Valencià, pel qual s'autoritza la concessió d'un aval de la Generalitat Valenciana a la Junta Central d'Usuaris del Vinalopó, l'Alacantí i Consorci d'Aigües de la Marina Baixa.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4384

Data del DOGV
:   22-11-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/12577


Data del document
:   19-11-2002

Organisme emissor
:   Conselleria d'Economia, Hisenda i Ocupació

Tipus de document
:   Decret

Descriptors 

:   * L'Alacantí
    * L'Alt Vinalopó
    * La Marina Baixa
    * El Baix Vinalopó
    * garantia

DECRET 182/2002, de 19 de novembre, del Govern Valencià, pel qual s'autoritza la concessió d'un aval de la Generalitat Valenciana a la Junta Central d'Usuaris del Vinalopó, l'Alacantí i Consorci d'Aigües de la Marina Baixa. [2002/12858]
  
La Llei d'Hisenda Pública de la Generalitat Valenciana autoritza el Govern Valencià per a la concessió d'avals dins de determinades condicions que s'hi fixen.
  
Així mateix, la mencionada Llei d'Hisenda Pública establix en l'article 84.4, modificat per l'article 44 de la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, que podrà acordar la renúncia al benefici d'excussió establit en l'article 1830 del Codi Civil.
  
D'altra banda, l'article 36 de la Llei 10/2001, de 27 de desembre, de Pressupostos de la Generalitat Valenciana per a l'exercici 2002, establix que la Generalitat Valenciana podrà prestar avals, durant el dit exercici, per a les operacions de crèdit que concerten les entitats o empreses públiques i institucions firals de la Comunitat Valenciana, així com per a garantir els instruments financers emesos per Fons de Titulització d'Actius promoguts per aquelles, fins a un límit de 601,01 milions d'euros. L'aval que s'autoritza per mitjà d'este decret està dins del límit esmentat.
  
Les comarques de l'Alt Vinalopó, Vinalopó-Alacantí i la Marina Baja, en la Província d'Alacant, disposen d'uns recursos hídrics propis insuficients per a satisfer les seues demandes sense posar en perill, per sobreexplotació, els seus aqüífers. Este dèficit pretén pal·liar-se mitjançant el transvasament Xúquer-Vinalopó, actuació que té un cost que s'estima en 161.650.202 euros i es preveu que beneficiarà un milió de potencials usuaris.
  
Este projecte es finançarà en quasi un 70% mitjançant subvencions de la Unió Europea i amb fons propis de la societat estatal promotora del projecte, Aigües del Xúquer, SA. La part restant es finançarà pels usuaris del transvasament, representats per la Junta Central d'Usuaris del Vinalopó, l'Alacantí i Consorci d'Aigües de la Marina Baixa, corporació de dret públic, sense ànim de lucre, constituïda el 6 de maig de 2002.
  
Actualment, la mencionada Junta Central està negociant una operació per al finançament del Projecte de Transvassament Xúquer-Vinalopó, en la part que correspon als usuaris, d'acord amb el que preveu el conveni subscrit en data 25 de juny 2001, entre els usuaris i Aigües del Xúquer, SA.
  
La dita operació inclou també la concertació d'una línia de crèdit per part de la Junta Central d'Usuaris del Vinalopó, l'Alacantí i el Consorci d'Aigües de la Marina Baixa que té per finalitat facilitar la liquiditat necessària per al pagament de la càrrega financera del préstec abans descrit una vegada esgotats altres recursos i garanties.
  
Per a donar viabilitat al dit finançament s'ha sol·licitat aval de la Generalitat Valenciana destinat a garantir la línia de crèdit abans descrita, de forma que amb el dit aval es complemente el suport estatal i, si és el cas, de la Unió Europea a un projecte de gran envergadura en què el principal beneficiari serà la Comunitat Valenciana.
  
D'acord amb això, a proposta del conseller d'Economia, Hisenda i Ocupació i amb la deliberació prèvia del Govern Valencià, en la reunió del dia 19 de novembre de 2002,
  
DECRETE
  
Article 1
  
S'autoritza el conseller d'Economia, Hisenda i Ocupació per a concedir a la Junta Central d'Usuaris del Vinalopó, l'Alacantí i Consorci d'Aigües de la Marina Baja, un aval destinat a garantir una línia de crèdit per import de fins a 7.512.651,30 euros de principal, a fi de facilitar la liquiditat necessària per al pagament de la càrrega financera de l'operació de finançament del Projecte de Transvasament Xúquer-Vinalopó, en la part que pertoque als usuaris
  
El termini de vigència de l'autorització anterior acabarà el 31 de desembre 2002.
  
Article 2
  
D'acord amb l'autorització establida en l'article 84.4 de la Llei d'Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, en l'atorgament de l'aval a què es refereix l'article anterior es renunciarà al benefici d'excussió recollit en l'article 1830 del Codi Civil.
  
Disposició final
  
S'autoritza el conseller d'Economia, Hisenda i Ocupació perquè determine les altres condicions dels avals que s'han de prestar, en el marc del que establix el present decret i la Llei d'Hisenda Pública de la Generalitat Valenciana i altra normativa d'aplicació.
  
Valencia, 19 de novembre de 2002
  
El president de la Generalitat Valenciana,
  
JOSÉ LUIS OLIVAS MARTÍNEZ
  
El conseller d'Economia, Hisenda i Ocupació,
  
VICENTE RAMBLA MOMPLET